Сесил Дей Луис
Кинопреглед

Превод от английски: Василка Хинкова, Владимир Филипов, —

chitanka.info

Влезте в дома на сънищата, сестри и братя,

на прага оставили вашите дългове и живот.

Това е домът на героите — и тъмнината

е коженото палто, което можете да си позволите.

Риби в аквариум с електрическо отопление

душат без завист стъклените стени: зад тях

шпиони, чиновници, милосърдни сестри, убийци, принцове, победители, победени

се движат в една нереалност безмълвна.

Къпани в този общ извор, вие зяпате с вид безразличен

ония неща, които в часовете на бедност желаете,

като насън по екрана сребърен тичат

болнавите яростни сенки и бременните мечти на живота ви.

Ето: кметът открива сезона за ловене на миди;

сватба във висшето общество; новите есенни шапки са шик;

състезания на износени таратайки; обул е рибарски ботуши —

за да покаже, че всичко е в ред един — политик.

О, вижте само бойните самолети! Истерично крещят,

когато се гмурват като гмурци и пикират,

то защо се тревожите вие от тях,

във вашия сън утробно-дълбок какво тези сенки сребристи ще дирят?

Вижте огромните оръдия, които се извишават, опипват, издигат,

за да посеят в меката утроба на вашия свят смърт.

Огнена пъпка, пушечен цвят, изстреляно металическо семе —

нима не са екзотични? Все по-близо до вашия дом ще растат;

все по-близо и някоя вечер, излизайки като замаяни

от дома на сънищата в задушния въздух навън

при детските дрипи развени и бученето на падащи камъни —

вие ще разберете, че твърде дълъг е бил вашият сън.

1938

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.